Tom Holland

Thomas Stanley Holland (sündinud 1. juunil 1996) on inglise näitleja. 

Ta on võitnud BAFTA parima tõusva tähe auhinna ja kolm Saturni auhinda, on püstitanud Guinessi maailmarekordi ning teda on mainitud ka Forbesi 30 alla 30 nimekirjas. 

Hollandi karjäär sai alguse üheksa-aastaselt, mil ta ema pani ta tantsutrenni, kus üks koreograaf teda märkas ja korraldas talle osalemise "Billy Ellioti" muusikali prooviesinemisel. Pärast kaheaastast väljaõpet sai ta 2008. aastal kõrvalosa ja hiljem, samal aastal nimiosa, mida ta mängis 2010. aastani. 

Holland tegi oma filmidebüüdi katastroofidraamas "Ilmvõimatu" (2012), kus mängis Tais tsunamilõksu jäänud teismelist poissi. Selle rolli eest sai ta rohkelt tunnustust filmikriitikutelt ning seda peetakse üheks tema parimaks etteasteks. Pärast seda rolli otsustas Holland pühenduda näitlejakarjäärile ning astus üles filmides "Nii ma nüüd elan" (2013) ja "Mere südames" (2015) ning minisarjas "Wolf Hall" (2015).

Holland saavutas rahvusvahelise tunnustuse, mängides Ämblikmeest kuues Marveli Universumi (MCU) filmis alates filmist "Kapten Ameerika: Kodusõda" (2016). Aasta hiljem pälvis Holland BAFTA tõusva tähe auhinna ja temast sai noorim MCU filmis nimiosa mänginud näitleja filmiga "Ämblikmees: Kojutulek". Järjefilmid "Ämblikmees: Kodust kaugel" (2019) ja "Ämblikmees: Pole koduteed" (2021) teenisid kumbki globaalselt üle 1 miljardi dollari ning viimasest sai 2021. aasta kõige tulusam film. Sel perioodil pälvis Holland ka tunnustust süngemate rollide eest krimidraamades "Saatan ei puhka" (2020) ja "Cherry" (2021). 

Holland on lavastanud lühifilmi "Tweet" (2015) ja dubleerinud inglise keeles animafilme, nagu "Maskeeritud spioonid" (2019) ja "Edasi" (2020).

Isiklikku 
Tom Holland elab Londonis. Tema perekond on asutanud heategevusorganisatsiooni The Brothers Trust, mille eesmärk on kasutada tema populaarsust humanitaarabi eesmärkidel raha kogumiseks.

Holland kirjeldab end privaatse inimesena, kes ei eelista oma eraelu avalikult jagada. Ta on rääkinud, kuidas tal esineb paparatsode tõttu uneparalüüsi ning kuidas meediatähelepanu on ta vaimsele tervisele halvasti mõjunud.

Alates 2021. aasta novembrist on ta olnud suhtes oma "Ämblikmehe" partneri Zendayaga.

Rolle

Viited

Välislingid

 

Suurbritannia filminäitlejad
Sündinud 1996